Stomatologiya sohasida tibbiyot kadrlari tayyorlashni yanada takomillashtirish chora-tadbirlari toʻgʻrisida
(resolution, 2016-11-21)

Stomatologiya sohasida yuqori malakali tibbiyot kadrlari tayyorlash tizimini yanada takomillashtirish, boʻlajak stomatolog-mutaxassislarni nazariy tayyorlash sifatini oshirish hamda ular tomonidan amaliy koʻnikmalarni egallashi maqsadida: 1. Oʻzbekiston Respublikasi Sogʻliqni saqlash vazirligi, Oliy va oʻrta maxsus taʼlim vazirligi, Iqtisodiyot vazirligi va Moliya vazirligining Toshkent davlat stomatologiya institutining Andijon, Buxoro, Samarqand va Nukus filiallarini tugatish hamda ularning negizida Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filialida tegishli ravishda stomatologiya fakultetlarini tashkil etish toʻgʻrisidagi taklifiga qabul qilinsin. 2. Oʻzbekiston Respublikasi Sogʻliqni saqlash vazirligi 2016-yilning 1-dekabrigacha boʻlgan muddatda belgilangan tartibda: Toshkent davlat stomatologiya institutining filiallarini tugatish va ularning negizida Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filialida stomatologiya fakultetlarini tashkil etish chora-tadbirlari kompleksi amalga oshirilishini; tugatilayotgan Toshkent davlat stomatologiya institutining filiallarida oʻqiyotgan talabalar kontingentini tegishli ravishda Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filiali stomatologiya fakultetlariga oʻtkazilishini hamda ular taʼlim olayotgan, davlat grantlari yoki toʻlov-shartnoma asosida oʻqish shakllari saqlab qolinishini; Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filiali stomatologiya fakultetlarini tugatilayotgan Toshkent davlat stomatologiya instituti filiallarining xodimlari hisobidan malakali pedagog va boshqa kadrlar bilan butlanishini; tugatilayotgan Toshkent davlat stomatologiya instituti filiallarining binolari, inshootlari, uskunalari, anjomlari, oʻquv va metodik adabiyotlari, hujjatlari, boshqa mulk va aktivlari tegishli ravishda Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filialiga oʻtkazilishini; Andijon, Buxoro, Samarqand tibbiyot institutlari va Toshkent pediatriya tibbiyot instituti Nukus filialining 2016-yilgi shtat jadvali va xarajatlar smetasiga tegishli oʻzgartirishlar kiritilishini taʼminlasin. 3. Belgilansinki, Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filiali tugatilayotgan Toshkent davlat stomatologiya institutining Andijon, Buxoro, Samarqand va Nukus filiallarining huquqlari, shartnomalari va majburiyatlari boʻyicha tegishli ravishda huquqiy vorisi hisoblanadi. 4. Oʻzbekiston Respublikasi Sogʻliqni saqlash vazirligi: stomatologiya fakultetlarining oʻqituvchilarini tayyorlash, qayta tayyorlash va malakasini muntazam oshirib borishni; zamonaviy pedagogik texnologiyalar asosida, axborot va multimediya uskunalaridan foydalangan holda stomatologiya boʻyicha oʻquv jarayonini samarali tashkil etishni; stomatologiya, jagʻ-yuz jarrohligi sohasi va boshqa tegishli yoʻnalishlarda ilmiy-amaliy tadqiqotlar va ishlanmalarni amalga oshirishni taʼminlasin. 5. Oʻzbekiston Respublikasi Mehnat vazirligi Sogʻliqni saqlash vazirligi, Qoraqalpogʻiston Respublikasi Vazirlar Kengashi, Andijon, Buxoro va Samarqand viloyati hokimliklari bilan birgalikda tugatilayotgan Toshkent davlat stomatologiya instituti filiallarining ishdan ozod etilgan xodimlarini ishga joylashtirish boʻyicha belgilangan tartibda choralar koʻrsinlar. 6. Oʻzbekiston Respublikasi Moliya vazirligi Sogʻliqni saqlash vazirligining asoslangan hisob-kitoblari boʻyicha Oʻzbekiston Respublikasi respublika budjetining tasdiqlangan ajratilgan xarajatlariga ushbu qarordan kelib chiqadigan tegishli oʻzgartirishlar kiritsin. 7. Oʻzbekiston Respublikasi Prezidentining “Toshkent davlat stomatologiya institutini tashkil etish toʻgʻrisida” 2014-yil 22-iyuldagi PQ-2215-sonli qaroriga ilovaga muvofiq oʻzgartirishlar kiritilsin. 8. Oʻzbekiston Respublikasi Sogʻliqni saqlash vazirligi, Adliya vazirligi va boshqa manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 9. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R. Azimov va Oʻzbekiston Respublikasi Bosh vazirining oʻrinbosari A. Ikramov zimmasiga yuklansin. 1. 1-banddagi: uchinchi xatboshi chiqarib tashlansin; toʻrtinchi xatboshi uchinchi xatboshi deb hisoblansin. 2. 2-bandning toʻrtinchi xatboshidagi, 9 va 10-bandlardan “va uning filiallari” soʻzlari chiqarib tashlansin. 3. 1-ilovada “Andijon filiali”, “Buxoro filiali”, “Samarqand filiali” va “Nukus filiali” bloklari chiqarib tashlansin.